## L’IVAM acull un concert de Maestro Espada que proposa un viatge pel folklore de l’horta murciana a través de l’electrònica

*** Es tracta del tercer concert del cicle ‘Posar la veu’, organitzat per IVAM en col·laboració amb l’Institut Valencià de Cultura**

L’Institut València d’Art Modern (IVAM) acull el dissabte, 13 de desembre a les 19:00 hores, un concert gratuït de Maestro Espada dins del cicle ‘Posar la Veu’; un viatge musical a càrrec dels germans Alejandro i Víctor Hernández en el qual els sons tradicionals de la seua horta murciana natal s’entrellacen amb *beats* electrònics, veus ancestrals i noves textures.

En el seu concert en l’IVAM interpretaran els temes del seu primer àlbum que porta per títol *Maestro Espada*. En este projecte musical els sintetitzadors analògics casen amb castanyoles, panderetes, guitarrons i llaüts que donen nova vida a temes com *Mayos*, *Carriles* o *La despedía.*

Els germans Hernández van estar mesos treballant amb lutiers, descobrint els instruments tradicionals i aprofundint en el *Cancionero Popular Murciano Antiguo* de Pedro Díaz Cassou i els articles de l’escriptor José Martínez Tornel.

El resultat és un projecte musical en el qual revisen i reinterpreten el folklore reescrivint els cants de l’horta: malaguenyes murcianes, parrandes, jotes, trilles, mayos o boleros prenen una nova dimensió a través de l’electrònica moderna.

El concert forma part del cicle ‘Posar la veu’, un programa de caràcter mensual organitzat per l’IVAM, en col·laboració amb l’Institut Valencià de Cultura, que ha comptat amb les actuacions del duo Gala i Ovidio i de Versonautas.

El cicle, que es prolongarà fins al mes de juny de 2026, pretén explorar noves propostes musicals i vocals de caràcter intimista i d’experimentació, que van des de la fusió de música tradicional amb sonoritats contemporànies o la reinterpretació del folklore des de l’electrònica.

Els concerts se celebren en el *hall* de l’IVAM i són gratuïts fins a completar aforament.

Fecha: 12/12/2025